EL Επίσημη Εφημερίδα της Ευρωπαϊκής Ένωσης CE 279/85

REACH (σχέδιο κανονισμού σχετικά με τη θέσπιση μεθόδων δοκιμών)

P6_TA(2008)0234

Ψήφισμα του Ευρωπαϊκού Κοινοβουλίου της 22ας Μαΐου 2008 σχετικά με το σχέδιο κανονισμού της Επιτροπής που αφορά τη θέσπιση μεθόδων δοκιμών δυνάμει του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH)

(2009/C 279 E/19)

Το Ευρωπαϊκό Κοινοβούλιο,

— έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (1), και ιδίως το άρθρο 13 αυτού,

— έχοντας υπόψη το σχέδιο κανονισμού της Επιτροπής που αφορά τη θέσπιση μεθόδων δοκιμών δυνάμει του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (CMT(2007) 1792/7) (αποκαλούμενου εφεξής «σχέδιο κανονισμού της Επιτροπής»).

— έχοντας υπόψη τη γνωμοδότηση που εξέδωσε η επιτροπή του άρθρου 133 του κανονισμού REACH,

— έχοντας υπόψη το άρθρο 5α.3(β) της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (2),

— έχοντας υπόψη την προφορική ερώτηση B6-0158/2008 της Επιτροπής Περιβάλλοντος, Δημόσιας Υγείας και Ασφάλειας των Τροφίμων,

— έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι το σχέδιο κανονισμού της Επιτροπής έχει ως στόχο: — να μεταφέρει τις μεθόδους δοκιμών που περιλαμβάνονται επί του παρόντος στο παράρτημα V της οδηγίας 67/548/ΕΟΚ του Συμβουλίου της 27ης Ιουνίου 1967 περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (3) σε νέο κανονισμό της Επιτροπής και — να συμπεριλάβει νέες ή αναθεωρημένες μεθόδους δοκιμών που δεν περιλαμβάνονται επί του παρόντος στο παράρτημα V της οδηγίας 67/548/ΕΟΚ αλλά επρόκειτο να περιληφθούν στο παράρτημα V ως μέρος της 30ής προσαρμογής στην τεχνική πρόοδο, έως την 1η Ιουνίου 2008,

Β. λαμβάνοντας υπόψη ότι το σχέδιο κανονισμού της Επιτροπής έχει ιδιαίτερη σημασία και για τη νομοθεσία που αφορά άλλους τομείς, όπως των καλλυντικών (4) και των φυτοφαρμάκων (5), επειδή τα σχετικά νομοθετήματα παραπέμπουν σε μεθόδους δοκιμών που περιλαμβάνονται στη νομοθεσία για τις χημικές ουσίες,

Γ. λαμβάνοντας υπόψη ότι ο συνολικός αριθμός ζώων που χρησιμοποιήθηκαν για πειραματικούς και άλλους επιστημονικούς σκοπούς το 2005 στα κράτη μέλη της Ευρωπαϊκής Ένωσης ανέρχεται σε περίπου 12 εκατομμύρια (6) ενώ σημαντικό ποσοστό των ζώων αυτών χρησιμοποιήθηκε για δοκιμές κανονιστικού χαρακτήρα,

Δ. λαμβάνοντας υπόψη ότι το πρωτόκολλο για την προστασία και την καλή διαβίωση των ζώων που έχει επισυναφθεί στη Συνθήκη του Άμστερνταμ ορίζει ότι, κατά τη διαμόρφωση και εφαρμογή των κοινοτικών πολιτικών στους τομείς της γεωργίας, των μεταφορών, της εσωτερικής αγοράς και της έρευνας, η Κοινότητα και τα κράτη μέλη λαμβάνουν πλήρως υπόψη τις απαιτήσεις καλής διαβίωσης των ζώων, σεβόμενα παράλληλα τις νομοθετικές ή διοικητικές διατάξεις και τα έθιμα των κρατών μελών, ιδίως όσον αφορά θρησκευτικές τελετές, πολιτιστικές παραδόσεις και την περιφερειακή κληρονομιά,

Ε. λαμβάνοντας υπόψη ότι το ο Kανονισμός REACH ορίζει ότι, για να αποφεύγεται η διεξαγωγή δοκιμών σε ζώα, οι δοκιμές σε σπονδυλωτά ζώα για τους σκοπούς του κανονισμού διεξάγονται μόνον ως έσχατη λύση, και ότι, ιδίως όσον αφορά την τοξικότητα για τον άνθρωπο, οι πληροφορίες θα παράγονται, όταν είναι δυνατόν, με άλλα μέσα εκτός των δοκιμών σε σπονδυλωτά ζώα, με τη χρήση εναλλακτικών μεθόδων, παραδείγματος χάριν με in vitro μεθόδους, με τη χρήση μοντέλων ποιοτικών ή ποσοτικών σχέσεων δομής-δραστικότητας ή χρησιμοποιώντας πληροφορίες από ουσίες με ανάλογη χημική δομή (ομαδοποίηση ή σύγκριση),

ΣΤ. λαμβάνοντας υπόψη ότι η οδηγία 86/609/ΕΟΚ του Συμβουλίου της 24ης Νοεμβρίου 1986 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς (7) ορίζει ότι απαγορεύεται η διεξαγωγή πειράματος εφόσον είναι λογικά και πρακτικά εφικτό να χρησιμοποιηθεί άλλη μέθοδος επίτευξης των επιδιωκόμενων αποτελεσμάτων η οποία είναι ικανοποιητική από επιστημονικής πλευράς και δεν συνεπάγεται τη χρησιμοποίηση ζώων, και ότι κατά την επιλογή μεταξύ πειραμάτων, προτιμώνται εκείνα που απαιτούν το μικρότερο δυνατό αριθμό ζώων, χρησιμοποιούν ζώα με τον κατώτατο βαθμό νευροφυσιολογικής ευαισθησίας, προκαλούν το λιγότερο πόνο, ταλαιπωρία, αγωνία ή μόνιμη βλάβη και που αναμένεται να δώσουν τα ικανοποιητικότερα αποτελέσματα,

Ζ. λαμβάνοντας υπόψη ότι το Ευρωπαϊκό Κέντρο για την Εξακρίβωση της Καταλληλότητας των Εναλλακτικών Μεθόδων (ECVAM) έχει επικυρώσει διάφορες εναλλακτικές μεθόδους το 2006/2007 (8), οι οποίες όμως δεν περιλαμβάνονται στο σχέδιο κανονισμού της Επιτροπής,

Η. λαμβάνοντας υπόψη ότι το σχέδιο κανονισμού της Επιτροπής περιλαμβάνει επίσης μία μέθοδο δοκιμών με ζώα που έχει ξεπεραστεί, δεδομένου ότι το ίδιο σχέδιο κανονισμού περιλαμβάνει ταυτόχρονα μια εναλλακτική μέθοδο για την ίδια παράμετρο,

Θ. λαμβάνοντας υπόψη ότι η Επιτροπή αιτιολογεί τη μη συμπερίληψη των επικυρωμένων εναλλακτικών δοκιμών δηλώνοντας ότι δεν έχουν ακόμη εγκριθεί για κανονιστικούς σκοπούς,

Ι. λαμβάνοντας υπόψη ότι η Επιτροπή παραπέμπει στον ΟΟΣΑ τη διαδικασία κανονιστικής κατοχύρωσης τριών εκ των πέντε δοκιμών,

ΙΑ. λαμβάνοντας υπόψη ότι η εκπόνηση και δημοσίευση κατευθυντηρίων γραμμών του ΟΟΣΑ για τη διεξαγωγή των δοκιμών απαιτεί τουλάχιστον 3 έτη, επειδή οι αρμόδιοι θεσμικοί φορείς συνέρχονται μία μόνο φορά το χρόνο, και ότι οι κατευθυντήριες αρχές του ΟΟΣΑ δεν εφαρμόζονται πάντα με τον ίδιο τρόπο από όλα τα κράτη μέλη του ΟΟΣΑ,

ΙΒ. λαμβάνοντας υπόψη ότι η Επιτροπή διασαφήνισε ότι προσπαθεί πάντα να ενεργεί εντός του πλαισίου του ΟΟΣΑ· λαμβάνοντας υπόψη ότι αυτό αντιβαίνει προς την κοινοτική νομοθεσία και το πνεύμα της οδηγίας 76/768/ΕOK για τα καλλυντικά, η οποία δίνει προτεραιότητα στην κοινοτική διαδικασία,

ΙΓ. λαμβάνοντας υπόψη ότι η προκαθορισμένη προτεραιότητα της διαδικασίας του ΟΟΣΑ για την κανονιστική κατοχύρωση συνεπάγεται στην καλύτερη περίπτωση μεγάλες καθυστερήσεις, ενώ μπορεί να εμποδίσει ακόμη και την εφαρμογή μιας εναλλακτικής μεθόδου,

ΙΔ. λαμβάνοντας υπόψη ότι δεν φαίνεται να υπάρχουν επαρκείς κανόνες για την αποτελεσματική προκαταρκτική ανάλυση της κανονιστικής συνάφειας προτού το ECVAM προβεί στην επιστημονική επικύρωση μιας εναλλακτικής δοκιμής,

ΙΕ. λαμβάνοντας υπόψη ότι οι βασικές έννοιες της επικύρωσης και της νομικής αποδοχής δεν χρησιμοποιούνται κατά ενιαίο τρόπο σε εθνικό, κοινοτικό και διεθνές επίπεδο και ότι η κοινοτική νομοθεσία δεν προβλέπει ορισμό της «επικύρωσης» (ή κριτήρια για τους επικυρώνοντες) ή της «κανονιστικής (ή νομικής) αποδοχής» (9),

ΙΣΤ. λαμβάνοντας υπόψη ότι η ανακοίνωση της Επιτροπής SEC(1991)1794 τελ., προσφέρει στο ECVAM σχετικά ασθενή εντολή για την επικύρωση των εναλλακτικών μεθόδων, παρότι το ECVAM έχει προσφέρει εξαιρετικά πολύτιμο και εκτιμώμενο έργο τα τελευταία έτη,

ΙΖ. λαμβάνοντας υπόψη ότι επικυρώσεις διενεργούνται και από άλλους εθνικούς και διεθνείς φορείς και ότι πρέπει επομένως να αξιολογηθεί και διασαφηνιστεί η ανάγκη τυπικής επικύρωσης και ενός τύπου επικύρωσης/αξιολόγησης που να ταιριάζει για κάθε τομέα/σκοπό (10),

ΙΗ. λαμβάνοντας υπόψη ότι φαίνεται να είναι ακατάλληλη η εσωτερική διαδικασία κανονιστικής αποδοχής στο Ευρωπαϊκό Γραφείο Χημικών Ουσιών (ECB) μετά από την επικύρωση του ECVAM και προτού δρομολογηθεί η διαδικασία πιθανής περίληψης μιας μεθόδου δοκιμών στη νομοθεσία,

ΙΘ. λαμβάνοντας υπόψη ότι πρέπει να εξετάζονται κατά περίπτωση με τρόπο διαφανή και υπόλογο σε πολιτικό επίπεδο οι όροι υπό τους οποίους λαμβάνονται δυνητικά σημαντικές αποφάσεις δυνάμει της διαδικασίας αυτής, όπως η αμφισβήτηση της επιστημονικής επικύρωσης από το ECVAM ή η μεταφορά της επικύρωσης και της κανονιστικής αποδοχής στο επίπεδο του ΟΟΣΑ,

Κ. λαμβάνοντας υπόψη ότι είναι απαράδεκτο το γεγονός ότι η έγκαιρη συμπερίληψη νέων επικυρωμένων από το ECVAM εναλλακτικών μεθόδων στο σχέδιο κανονισμού της Επιτροπής δεν είναι ακόμη δυνατή εξαιτίας καθυστερήσεων που προκαλούνται από τις αδιαφανείς, βραδείες, δυσκίνητες και εν μέρει ακατάλληλες διαδικασίες όσον αφορά την κανονιστική αποδοχή των επικυρωμένων εναλλακτικών μεθόδων δοκιμών σε ζώα,

ΚΑ. λαμβάνοντας υπόψη ότι τα διαπιστωθέντα προβλήματα στον τομέα της νομοθεσίας για τις χημικές ουσίες που σχετίζονται με την επικύρωση και κανονιστική αποδοχή των εναλλακτικών μεθόδων δοκιμών ενδέχεται μάλιστα να αποκτήσουν μεγαλύτερη διάσταση εάν ληφθούν υπόψη άλλοι βιομηχανικοί τομείς,

1. δεν αντιτάσσεται στην έγκριση του σχεδίου κανονισμού της Επιτροπής δεδομένου ότι η Επιτροπή δεσμεύτηκε επίσημα, με την από 5ης Μαΐου 2008 επιστολή της, να προβεί στις κάτωθι ρυθμίσεις ούτως ώστε να εξορθολογίσει και να επιταχύνει τις εσωτερικές διαδικασίες της Επιτροπής για την επικύρωση και κανονιστική αποδοχή των νέων εναλλακτικών μεθόδων δοκιμής: — η Επιτροπή θα θεσπίσει «προκαταρκτική ανάλυση της κανονιστικής συνάφειας» σε όλες τις περιπτώσεις, ούτως ώστε να διασφαλίσει ότι η επακόλουθη επιστημονική επικύρωση εστιάζεται σε μεθόδους δοκιμών που έχουν τις καλύτερες δυνατότητες να θεωρηθούν κατάλληλες για σαφώς προσδιορισμένους κανονιστικούς σκοπούς· — η Επιτροπή θα μειώσει τον αριθμό των σταδίων και θα θεσπίσει νέες και σαφείς προθεσμίες για τον εξορθολογισμό και την επιτάχυνση της ισχύουσας διαδικασίας όσον αφορά το ρόλο των συμβουλευτικών επιτροπών και της διαβούλευσης με τα κράτη μέλη· — όλες οι σημαντικές επί της διαδικασίας αποφάσεις της Επιτροπής θα λαμβάνονται σε επίπεδο Γενικού Διευθυντή· — η τρέχουσα αναδιοργάνωση του Ινστιτούτου Υγείας και Προστασίας του Καταναλωτή του ΚΚΕρ (ΙΥΠΚ) θα συμβάλει σημαντικά στην επιτάχυνση των πραγματοποιούμενων προσπαθειών για την προώθηση εναλλακτικών μεθόδων, συμπεριλαμβανομένης της επικύρωσής τους, μέσω του ECVAM. Αυτό συνεπάγεται ενίσχυση των εργασιών του ECVAM με την υποστήριξη άλλων ομάδων του ΙΥΠΚ. Το ΙΥΠΚ αναπτύσσει επίσης στρατηγική ολοκληρωμένων δοκιμών που θα εκμεταλλεύεται τη συνέργεια πολλών συμπληρωματικών δραστηριοτήτων του ΙΥΠΚ και θα επιτρέπει ολιστικότερη και αποτελεσματικότερη προσέγγιση του θέματος της αξιολόγησης κινδύνου, που είναι ζωτικό για την κανονιστική διαδικασία, αποφεύγοντας έτσι περιττές εσωτερικές καθυστερήσεις της διαβίβασης. Η ομάδα ολοκληρωμένων δοκιμών θα αποτελείται το 2009 από 85 περίπου υπαλλήλους (συμπεριλαμβανομένων των σημερινών 62 υπαλλήλων του ECVAM). Ως μέρος της συμβολής του στη βελτίωση της διαδικασίας από την επιστημονική επικύρωση έως την κανονιστική αποδοχή, το ΙΥΠΚ θα εξασφαλίζει τη στενή και συνεχή μεταπαρακολούθηση της διαδικασίας κανονιστικής αποδοχής τόσο εντός της Επιτροπής όσο και στο επίπεδο του ΟΟΣΑ· — η αναθεωρημένη διαδικασία θα είναι διαφανέστερη. Οι διαδικασίες κανονιστικής αποδοχής νέων μεθόδων δοκιμών θα δημοσιεύονται στην ιστοσελίδα της Επιτροπής μόλις επισημοποιηθεί η τρέχουσα αναθεώρηση. Το ισχύον καθεστώς των προτεινομένων εναλλακτικών μεθόδων θα αναρτάται σε ειδική ιστοσελίδα που θα ανοίξει το ΚΚΕρ, επιτρέποντας στα ενδιαφερόμενα μέρη να παρακολουθούν την πρόοδο της διαδικασίας· οι πληροφορίες θα ενημερώνονται τακτικά. Αυτό θα συμβαίνει από τη στιγμή που μια προτεινόμενη νέα εναλλακτική μέθοδος υπόκειται σε προκαταρκτική κανονιστική ανάλυση. Η ιστοσελίδα θα περιλαμβάνει και ένδειξη των αποφάσεων για την εγκατάλειψη κάποιας μεθόδου δοκιμών καθώς και της αιτιολόγησης των αποφάσεων αυτών· — η Επιτροπή θα εξασφαλίσει ότι οι ενδιαφερόμενοι θα έχουν τη δυνατότητα παρέμβασης, με ιδιότητα παρατηρητή, στις συνεδριάσεις των αρμοδίων αρχών και στις επιτροπές του Ευρωπαϊκού Οργανισμού Χημικών Ουσιών (για τις χημικές ουσίες του βιομηχανικού τομέα) όποτε εξετάζονται θέματα σχετικά με την επικύρωση δοκιμών χωρίς ζώα· — σύμφωνα με το άρθρο 13, παράγραφος 2, του κανονισμού REACH, η Επιτροπή θα θεσπίσει διαφανέστερη διαδικασία με διαβούλευση των ενδιαφερομένων κατά την προετοιμασία οιασδήποτε πρότασης για την προσαρμογή στην τεχνική πρόοδο του κανονισμού για τις μεθόδους δοκιμών· — η Επιτροπή θα διαθέσει τους απαραίτητους πόρους για να εξασφαλίσει την επίτευξη πραγματικής βελτίωσης, ιδίως ζητώντας την υποβολή στο εγγύς μέλλον αιτήσεων υπαλλήλων με τα κατάλληλα προσόντα και σχετική πείρα για απόσπαση στο πρόγραμμα του ΟΟΣΑ για τις κατευθυντήριες αρχές της διεξαγωγής δοκιμών. Θα εξετάσει τις δυνατότητες παροχής οικονομικής στήριξης της Γραμματείας του προγράμματος του ΟΟΣΑ για τις κατευθυντήριες αρχές διεξαγωγής δοκιμών, με ειδική εστίαση στην κανονιστική αποδοχή εναλλακτικών μεθόδων δοκιμών· — η Επιτροπή θα παρακολουθεί στενά τη σχετική με κάθε μεμονωμένη περίπτωση διαδικασία του ΟΟΣΑ ούτως ώστε να διασφαλίσει ότι αυτή η μέθοδος δεν συνεπάγεται περιττές καθυστερήσεις. Στα πλαίσια αυτά θα πραγματοποιείται κατά τακτά διαστήματα συστηματική αξιολόγηση της προόδου κάθε εναλλακτικής μεθόδου. Κάθε αδικαιολόγητη καθυστέρηση όσον αφορά συγκεκριμένη μέθοδο θα έχει ως αποτέλεσμα να κινεί η Επιτροπή την κοινοτική διαδικασία κανονιστικής αποδοχής για την εν λόγω μέθοδο·

2. κατανοεί ότι ο εξορθολογισμός και η επιτάχυνση των εσωτερικών διαδικασιών αφορούν ολόκληρη τη διαδικασία από την επικύρωση έως την κανονιστική αποδοχή χωρίς κενά·

3. καλεί την Επιτροπή να εξασφαλίσει την πλήρη συμμετοχή των ενδιαφερομένων καθ' όλη τη διαδικασία, από την επικύρωση μέχρι την κανονιστική αποδοχή·

4. παροτρύνει την Επιτροπή να υποβάλει πρόταση για την πρώτη προσαρμογή του Kανονισμού στην τεχνική πρόοδο έως τα τέλη του 2008 ως απόδειξη της υλοποίησης των δεσμεύσεων που αναφέρονται στην παράγραφο 1·

5. καλεί την Επιτροπή να υποβάλει έως τα τέλη του 2008 έκθεση προς το Κοινοβούλιο όσον αφορά την υλοποίηση των ανωτέρω δεσμεύσεων·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ L 396 της 30.12.2006, σ. 1. Διορθώθηκε με την ΕΕ L 136 της 29.5.2007, σ. 3. Kανονισμός όπως τροποποιήθηκε με τον Kανονισμό (ΕK) αριθ. 1354/2007 του Συμβουλίου (ΕΕ L 304 της 22.11.2007, σ. 1.).

(2) ΕΕ L 184 της 17.7.1999, σ. 23. Aπόφαση όπως τροποποιήθηκε με την απόφαση 2006/512/ΕK (ΕΕ L 200 της 22.7.2006, σ. 11).

(3) ΕΕ 196 της 16.8.1967, σ. 1. Oδηγία όπως τροποποιήθηκε την τελευταία φορά με την οδηγία 2006/121/ΕK του Ευρωπαϊκού Κοινοβουλίου και του Συμβουλίου (ΕΕ L 396 της 30.12.2006, σ. 854).

(4) Οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (ΕΕ L 262 της 27.9.1976, σ. 169). Oδηγία όπως τροποποιήθηκε την τελευταία φορά με την οδηγία 2008/42/ΕK της Επιτροπής (ΕΕ L 93 της 4.4.2008, σ. 13).

(5) Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1). Oδηγία όπως τροποποιήθηκε την τελευταία φορά με την οδηγία 2008/45/ΕK της Επιτροπής (ΕΕ L 94 της 5.4.2008, σ. 21).

(6) Πέμπτη έκθεση της Επιτροπής σχετικά με τα στατιστικά στοιχεία για τον αριθμό των ζώων που χρησιμοποιήθηκαν για πειραματικούς και άλλους επιστημονικούς σκοπούς στα κράτη μέλη της Ευρωπαϊκής Ένωσης, COM(2007)0675.

(7) ΕΕ L 358 της 18.12.1986, σ. 1. Οδηγία όπως τροποποιήθηκε με την οδηγία 2003/65/ΕΚ του Ευρωπαϊκού Κοινοβουλίου και του Συμβουλίου (ΕΕ L 230 της 16.9.2003, σ. 32).

(8) EpiDERM and EPISKIN (δήλωση της 27ης Απριλίου 2007 του ECVAM/ESAC), Reduced Local Lymph Node Assay (δήλωση της 27ης Απριλίου 2007 του ECVAM/ESAC), Bovine Corneal Opacity and Permeability (BCOP) and Isolated Chicken Eye (ICE) Tests (δήλωση της 27ης Απριλίου 2007 του ECVAM/ESAC), Acute Toxicity for Fish (δήλωση της 21ης Μαρτίου 2006 του ECVAM/ESAC).

(9) Ευρωπαϊκή Εταιρική Σχέση για τις Εναλλακτικές Προσεγγίσεις στις Δοκιμές σε Ζώα (European Partnership for Alternative Approaches to Animal Testing), Πρώτη ετήσια έκθεση προόδου, Δεκέμβριος 2006. σ. 19, http://ec.europa.eu/enterprise/epaa/conf_2006.htm

(10) Ευρωπαϊκή Εταιρική Σχέση για τις Εναλλακτικές Προσεγγίσεις στις Δοκιμές σε Ζώα (European Partnership for Alternative Approaches to Animal Testing), Πρώτη ετήσια έκθεση προόδου, Δεκέμβριος 2006. σ. 19, http://ec.europa.eu/enterprise/epaa/conf_2006.htm